text: To brandfolk kom til skade under slukningen af savværksbrand
  24 februar 2019 kl. 13.14
  To frivillige brandmænd kom til skade under det mere end 12 timer lange slukningsarbejde efter voldsom savværksbrand i Kirke Hørup på Sydals.
  Det var en krævende opgave for de omkring 40 brandfolk, der natten til søndag kæmpede for at få kontrol over en voldsom brand på Kirke Hørup Savværk og Pallefabrik på Sydals.
  Chresten Jespersen, savværksejer, Hørup Kirkeby.: "Det var da en slem forskrækkelse."
  
  To af de frivillige brandfolk blev lettere kvæstede under slukningsarbejdet i nat.
  - En af vores folk har fået en lille hjernerystelse og en anden fik kvæstet en fod, oplyser brandkaptajn Jørgen F. Jacobsen, Hørup Frivillige Brandværn, til TV SYD.
  Branden blev opdaget ved 22-tiden lørdag aften og var først endeligt slukket søndag formiddag. Der er sket store bygningsskader.
  
  Ejer: En slem forskrækkelse
  Savværkets ejer Chresten Jespersen blev lørdag aften ringet op af nogle naboer til savværket, der fortalte om branden.
  - Det var da en slem forskrækkelse. Der går da nok lidt tid, inden jeg igen kommer i gang med at fabrikere paller. Strømforsyningen er ødelagt af branden, men nu skal vi allerførst have ryddet op, siger Chresten Jespersen til TV SYD.
  